b'\n_START_ARTICLE_\nJarna Kuiva\n_START_PARAGRAPH_\nJarna Kuiva on Pirkka-Pekka Peteliuksen luoma ja esitt\xc3\xa4m\xc3\xa4 sketsihahmo, joka tuli tunnetuksi radion Y\xc3\xb6my\xc3\xb6h\xc3\xa4-ohjelmista. Jarnan tunnettu hokema on \xe2\x80\x9dSe on kyll\xc3\xa4 hyv\xc3\xa4\xe2\x80\xa6!\xe2\x80\x9d. Petelius kertoo Toopelivisio-kirjassa, ett\xc3\xa4 h\xc3\xa4n kehitti Jarnan er\xc3\xa4\xc3\xa4st\xc3\xa4 Mutapainin yst\xc3\xa4v\xc3\xa4t -viihdesarjan sketsist\xc3\xa4, miss\xc3\xa4 er\xc3\xa4s hahmo kertoi Jarnasta ja h\xc3\xa4nen edesottamuksistaan. Sitten siit\xc3\xa4 hahmosta, joka kertoi Jarnasta, kehittyi my\xc3\xb6hemmin itse Jarna Kuiva. Hahmo esiintyi my\xc3\xb6s television puolella sketsisarjoissa Hei hulinaa ja Hui helin\xc3\xa4\xc3\xa4.\n_START_SECTION_\nJarnan luonne\n_START_PARAGRAPH_\nJarna on ongelmanuori, jonka keskeinen el\xc3\xa4m\xc3\xa4nteht\xc3\xa4v\xc3\xa4 on siirty\xc3\xa4 paikasta toiseen viritetyn mopon maksiminopeudella. Jarna on yleens\xc3\xa4 ilke\xc3\xa4 kaikkia muita kohtaan, varsinkin Pedro Hietasta, jota h\xc3\xa4n siaksi ja karvanaamaksi tapasi sanoa. Jarna haukkuu sumeilemattomasti ket\xc3\xa4 tahansa ja monissa Y\xc3\xb6my\xc3\xb6hiss\xc3\xa4 h\xc3\xa4n tapasi heitt\xc3\xa4\xc3\xa4 jonkun sarjan vieraista ulos studiosta.\n_START_SECTION_\nJarnan perhe\n_START_PARAGRAPH_\nEnsimm\xc3\xa4isess\xc3\xa4 Y\xc3\xb6my\xc3\xb6h\xc3\xa4ss\xc3\xa4 Jarna sanoo \xc3\xa4itins\xc3\xa4 nimen olevan Vilma, vaikka my\xc3\xb6hemmin se on aina ollut Jaana. Jarnan suku on valtava, ja Jarnalla on yhteens\xc3\xa4 35 sisarta, joiden kaikkien nimi alkaa J-kirjaimella \xe2\x80\x9dpaitsi se yksi joka alkaa M-kirjaimella\xe2\x80\x9d, kuten Jarna itse Y\xc3\xb6my\xc3\xb6h\xc3\xa4ss\xc3\xa4 totesi. Jarnalla on kotona my\xc3\xb6s sirmakkaa soittava sika, jonka nimi on Pedro, ja karvanaamainen kissa.\n_START_SECTION_\nJarnan b\xc3\xa4ndi\n_START_PARAGRAPH_\nJarna soittaa my\xc3\xb6s yhtyeess\xc3\xa4 200 grammaa meetvurstia, jonka h\xc3\xa4n on perustanut sukunsa kanssa. Jarna soittaa siin\xc3\xa4 meetvurstin siivuja.'